钦定古今图书集成/明伦汇编/氏族典/第443卷 > 《廖用贤尚友录》 > 幸寅逊
## 钦定古今图书集成/明伦汇编/氏族典/第443卷 > 《廖用贤尚友录》 > 幸寅逊

按《宋史西蜀世家》：“幸寅逊，蜀人。初仕昶为茂州录事
参军。昶好击球，虽盛暑不已。寅逊上章极谏，深被赏
纳。迁新都令，拜司门郎中，知制诰、中书舍人。出知武
信军府，加史馆修撰，改给事中，预修《前蜀书》，拜翰林
学士，加工部侍郎，判吏部三铨事，领简州刺史。随昶
归朝，授右庶子。常上疏谏猎，太祖嘉之，召见赐帛。开”
宝五年，为镇国军行军司马，罢职，年九十馀，尚有仕
进意，治装赴阙，未登路而卒。

===幸思顺===按《东坡文集》：思顺，金陵老儒也。皇祐中酤酒江州，人
无贤愚皆喜之。时劫江贼方炽，有一官人舣舟酒垆
下，偶与思顺往来相善，思顺以酒十壶饷之。已而被
劫掠于蕲黄间，群盗饮此酒，惊曰：“此幸秀才酒耶？”官
人识其意，即绐曰：“仆与幸秀才亲旧。”贼相顾叹曰：“吾
侪何为劫幸老所亲哉？”敛所劫还之，且戒曰：“见幸慎
勿言。”思顺年七十二，日行二百里，盛夏曝日中，不渴，
盖尝啖物而不饮水云。